*Denne artikkelen omhandler dagens hurtigruteskip fra 2003. For andre skip med samme navn, se Midnatsol.*

**MS «Maud»** (kallesignal LEFO), tidligere **MS «Midnatsol»** er et cruiseskip og tidligere hurtigruteskip eid av rederiet Hurtigruten Expeditions, og som ble overlevert rederiet Troms Fylkes Dampskibsselskap (TFDS) i mars 2003. Skipet var byggnummer 73 ved Fosen mekaniske verksted i Rissa, og kontraktssummen var 715 millioner kroner. Fra 2003 til 2020 har MS «Midnatsol» gått i fast rotasjon i hurtigruten, bare avbrutt av verkstedopphold og cruise-oppdrag. I 2021 ble skipet ombygd til ekspedisjonsskip og omdøpt MS «Maud».

Som MS «Midnatsol» var den det fjerde hurtigruteskipet som bærer navnet «Midnatsol». Forløperne var DS «Midnatsol» (1910), MS «Midnatsol» (1949) og MS «Midnatsol» (1982). De to første tilhørte Det Bergenske Dampskibsselskab (BDS), mens MS «Midnatsol» fra 1982 (senere omdøpt MS «Lyngen») tilhørte Troms Fylkes Dampskibsselskap.

Historie
--------

MS «Midnatsol» i Molde
Byggekontrakten med Fosen mekaniske verksted ble undertegnet i desember 2000, og det ble tidlig klart at MS «Trollfjord»s søsterskip skulle få navnet «Midnatsol». Kjølstrekkingen ble foretatt 17. oktober 2001, og skroget ble sjøsatt 26. april 2002 ved Bruces Shipyard i Landskrona, Sverige. Skroget ble slept til Fosen mekaniske verksted i Rissa for ferdigstillelse. Vinteren 2001/2002 gikk Fosen mekaniske verksted konkurs etter byggingen av cruiseskipet «The World», men bankene stilte garantier slik at byggingen av MS «Midnatsol» kunne fullføres. 14. mars 2003 ble skipet formelt overlevert Troms Fylkes Dampskibsselskap, og seilte til Hamburg hvor den offisielle dåpen skulle finne sted. 22. mars 2003 ble skipet døpt «Midnatsol» av Rut Brandt, tidligere gift med forbundskansler Willy Brandt. I forbindelse med dåpsseremonien var det lagt opp til bred markedsføring av hurtigruten i det viktige tyske markedet, og gamle MS «Nordstjernen» fra 1956 var også til stede.

På veien hjem til Bergen var MS «Midnatsol» også innom København. Skipet foretok to turer til Shetland før hun 15. april 2003 la ut på nordgående fra Bergen på sin første rundtur i hurtigruten. Hun erstattet gamle MS «Midnatsol» fra 1982 som hadde fått tilføyd romertall II til navnet sitt. Troms Fylkes Dampskibsselskap hadde dermed erstattet alle sine eldre hurtigruteskip, og hadde en ny og moderne flåte på fem skip.

### I havsnød

MS «Midnatsol» i Molde
Klokken 04:00 natt til 14. desember 2003 var skipet på sørgående mellom Ålesund og Måløy i stiv kuling, da hovedstrømforsyningen sviktet. Dette førte til at MS «Midnatsol» mistet all maskinkraft, og ble liggende og drive ukontrollert. Skipet nærmet seg et undervannsrev, og ankrene ble satt ut i et forsøk på å stoppe avdriften, men forsøket mislyktes. Alle de 102 passasjerene ble beordret i livbåtene da forsøk på å få ombord en slepetrosse fra et annet fartøy også mislyktes. Situasjonen var svært kritisk, og MS «Midnatsol» sendte ut Mayday-melding. Skipet var bare 150 meter fra land da et av ankerne til slutt fikk feste. Ikke lenge etter fikk mannskapet i gang igjen hovedmotorene, og skipet gikk for egen maskin til Florø. Årsaken til motorstansen var avluftingsrør til sjøkisten som ikke var isolert gikk gjennom et lasterom.det var frys på i lasterommet så røret frøs og avluftingen ble tett slik at det ble en luftlomme i sjøkisten som førte til at de ikke fikk sjøvann til kjøleren..

I august 2004 startet NRK opptak ombord i MS «Midnatsol» for serien *Hurtigruten 365*. Opptakene pågikk i ett år, og resultatet ble 20 episoder som ble vist på NRK. Hovedrolleinnhaver var MS «Midnatsol». Under de Olympiske Leker i Torino i 2006, lå MS «Midnatsol» i Savona som hotellskip. Etter Torino-lekene gjennomførte hun tre middelhavscruise før hun returnerte til hurtigrutetrafikk igjen. Under reiselivsmessen på Lillestrøm i 2006 og 2007 lå MS «Midnatsol» ved Akershus Festningskai som hotellskip.

Fra 2016 til 2020 seilte MS «Midnatsol» som ekspedisjonsskip til Antarktis hvert vinterhalvår, hvor MS «Spitsbergen» vikarierte.

Skipet
------

MS «Midnatsol» under Herøybrua  
*Foto: T. Müller*
MS «Maud»s tonnasje er 16 151 bruttotonn, 6 353 nettotonn, og lasteevnen er på 1 184 dødvekttonn. Lasting og lossing foregår med gaffeltruck gjennom en lasteport på babord side. Hevbare lasteramper utligner høydeforskjellen mellom kai og skip, og tillater at kjøretøy kan kjøres ombord. Lasterommet har kapasitet til 45 personbiler (campingvogner og tilhengere kan ikke tas med). MS «Midnatsol»s hovedmotorer er to stykk 9-sylindrede 4-takts Wärtsila dieselmotorer, type W 9L 32 med ytelse 8 280 kW totalt. Fremdriften besørges av to Ulstein Aquamaster kompass-thrustere (azimuth pods) som kan dreies 360°, og som dermed eliminerer behovet for ror. Kraftoverføringen er dieselelektrisk hybrid, enten med to vannavkjølte elektromotorer på tilsammen 4 000 kW (ved finmanøvrering og sakte fart) eller mekanisk. Propellbladene er ikke vribare, og ved elektrisk drift blir propellenes omdreiningshastighet regulert ved hjelp av frekvensomformere. I baugen har skipet tre sidepropeller av typen Brunvoll FU-80-LTC-2250 med ytelse 2 x 1 200 kW og en på 800 kW. Elektrisk kraft blir produsert av to akselgeneratorer, to Caterpillar dieselgeneratorer, og én nødgenerator.

MS «Maud» er sertifisert for 1 000 passasjerer i kystfart, 178 flere enn søsterskipet MS «Trollfjord». Årsaken er at MS «Maud» er bygd for å kunne brukes som hospitalskip, og har høyere sikkerhetsstandard. Skipet har 648 køyeplasser fordelt på 304 lugarer, hvorav 15 er suiter og syv er mini-suiter. Restauranten ligger akter på dekk 5, og har plass til 335 spisegjester.
Skipet har blant annet konferansesaler, bibliotek, bar, kafeteria og to utendørs boblebad på dekk 9.

### Hospitalskip

Fra 2005 er MS «Midnatsol» sammen med MS «Finnmarken» forhåndsrekvirert av Forsvaret som hospitalskip. Forsvaret kom med spesifikasjoner under prosjekteringen og byggingen, og dekte mer-kostnadene. Skipet er selvforsynt med vann og elektrisitet, og avfallshåndteringen skjer ombord, noe som betyr at hun kan være til sjøs i lange perioder av gangen. De innvendige personheisene er utvidet, og skipet har helikopterdekk. På ti dagers varsel skal skipet være operativt som flytende feltsykehus. Bildekket skal gjøres om til sykehus, og 70 leger og sykepleiere vil kunne være i arbeid. Som hospitalskip skal MS «Midnatsol» kunne romme 200 senger i tilfelle krig, krise eller katastrofe, nasjonalt eller internasjonalt.

Bildegalleri
------------

* MS «Midnatsol» i BodøMS «Midnatsol» i Bodø
* MS «Midnatsol» i BodøMS «Midnatsol» i Bodø
* MS «Midnatsol» i TorvikMS «Midnatsol» i Torvik
* MS «Midnatsol» legger ut fra kai i Molde 21. juli 2007MS «Midnatsol» legger ut fra kai i Molde 21. juli 2007

Se også
-------

* Liste over hurtigruteskip

Referanser
----------

1. ↑  ; besøksdato: 23. januar 2020.
2. ↑  NRK – Hurtigruten 365: Fare for ny ulykke Besøkt 13. desember 2008
3. ↑  Forsvarsnett, Sjøforsvaret - Norges nye, flytende sykehus. Publisert 15. mai 2004 Arkivert 25. april 2005 hos Wayback Machine. Besøkt 13. desember 2008

Litteratur
----------

* Dag Bakka jr. – *Hurtigruten, sjøveien mot nord* (side 214). Seagull Publishing 2003 – ISBN 82-91258-17-1

Eksterne lenker
---------------

* (en) IMO 9247728 – kategori av bilder, video eller lyd på Commons Rediger på Wikidata
* (en) MS «Midnatsol» – DNVs skipsregister Rediger på Wikidata

* (en) MS «Midnatsol» – Den internasjonale sjøfartsorganisasjonen Rediger på Wikidata

* (no) MS «Midnatsol» – Maritimt Magasin Rediger på Wikidata
* Hurtigruten ASA – MS Midnatsol Besøkt 11. november 2008
* Hurtigruten-Web.com
* Hurtigrutene.info – Omfattende side om hurtigrutene Besøkt 13. desember 2008
* Tyskspråklig side om hurtigrutene Besøkt 13. desember 2008
* Mike Bents hurtigrutesider – MS Midnatsol[*død lenke*] Besøkt 13. desember 2008
* DNV Vessel info - Midnatsol Besøkt 22. april 2009

| * v
* d
* r
Alle kystruteskip |
| --- |
| *Skip med navn som har vært brukt flere ganger, har byggeår i parentes* |
| 1893–1945 | 
* DS «Vesteraalen» (1891)
* DS «Sirius»
* DS «Olaf Kyrre»
* DS «Erling Jarl» (1895)
* DS «Jupiter» (1856)
* DS «Sigurd Jarl» (1894)
* DS «Orion»
* DS «Kong Halfdan»
* DS «Capella»
* DS «Astræa»
* DS «Haakon Adalstein»
* DS «Lyra» (1905)
* DS «Haakon Jarl» (1879)
* DS «Richard With» (1909)
* DS «Midnatsol» (1910)
* DS «Hera»
* DS «Polarlys» (1912)
* DS «Finmarken» (1912)
* DS «Kong Haakon»
* DS «Kong Harald» (1890)
* DS «Neptun»
* DS «Haakon VII»
* DS «Dronning Maud»
* DS «Sanct Svithun» (1927)
* DS «Mira»
* DS «Irma»
* DS «Prinsesse Ragnhild»
* DS «Lofoten» (1932)
* DS «Nordnorge» (1924)
* DS «Prins Olav»
* DS «Nordstjernen» (1937)
* DS «Ariadne»
* MS «Hadsel»
* MS «Ragnvald Jarl» (1930)
* DS «Sigurd Jarl» (1942)
* DS «Christiania»
* DS «Skjerstad»

 |
| 1945–2021 | 
* MS «Erling Jarl» (1949)
* MS «Midnatsol» (1949)
* MS «Vesterålen» (1950)
* MS «Sanct Svithun» (1950)
* MS «Nordlys» (1951)
* MS «Håkon Jarl» (1952)
* MS «Polarlys» (1952)
* MS «Barøy» (1952)
* MS «Nordstjernen» (1956)
* MS «Finnmarken» (1956)
* MS «Ragnvald Jarl» (1956)
* MS «Harald Jarl» (1960)
* MS «Lofoten» (1964)
* MS «Kong Olav»
* MS «Nordnorge» (1964)
* MS «Midnatsol» (1982)
* MS «Narvik»
* MS «Vesterålen» (1983)
* MS «Kong Harald» (1993)
* MS «Richard With» (1993)
* MS «Nordlys»
* MS «Nordkapp»
* MS «Polarlys» (1996)
* MS «Nordnorge» (1997)
* MS «Finnmarken» (2002)
* MS «Trollfjord»
* MS «Midnatsol» (2003)
* MS «Spitsbergen»
* MS «Havila Capella»
* MS «Havila Castor»
* MS «Havila Polaris»
* MS «Havila Pollux»

 |
| Reserve-og avløserskip | 
* DS «Lofoten» (1884)
* DS «Røst»
* DS «Andenæs»
* DS «Olaf Trygvesøn»
* DS «Tordenskjold»
* DS «Mosken»
* DS «Kong Gudrød»
* DS «Mercur»
* DS «Barøy» (1929)
* DS «Nova»
* DS «Ryfylke»
* DS «Nordnorge» (1883)
* DS «Lyra» (1912)
* DS «Lyngen»
* DS «Dronningen»
* DS «Saltdal»
* MS «Ottar Jarl»
* DS «Oslo»
* MS «Sørøy»
* MS «Alta»
* MS «Kronprinsesse Märtha»
* MS «Salten»
* DS «Jupiter» (1916)
* MS «Meteor»
* MS «Ingøy»

 |

|  |  |
| --- | --- |
| Oppslagsverk/autoritetsdata | Sjøhistorisk database
 |